钦定古今图书集成/明伦汇编/官常典/第078卷 > 安定靖王休
## 钦定古今图书集成/明伦汇编/官常典/第078卷 > 安定靖王休

按《魏书》本传：“安定靖王休，皇兴二年封，拜征南大将
军、外都大官。休少而聪慧，治断有称。高祖初，库莫奚
寇边，以休为使持节、侍中、都督诸军事、征东大将军、
领护东夷校尉、仪同三司、和龙镇将。休抚防有方，贼
乃款附。入为中都大官。蠕蠕犯塞，出为使持节、征北
大将军、抚冥镇大将。休身先将士，击虏退之。入为内”
都大官，迁太傅，及开建五等，食邑二千户。车驾南伐，
领大司马。高祖亲行诸军，遇休以三盗人徇于六军，
将斩之，有诏赦之。休执曰：“陛下将远清衡、霍，故亲御
六师，跋涉野次。军行始尔，已有奸窃，如其不斩，何以
息盗？请必行刑，以肃奸慝。”诏曰：“大司马执宪，诚应如
是，但因缘会。朕闻王者之体，亦时有非常之泽，虽违
军法，可特原之。”休乃奉诏。高祖谓司徒冯诞曰：“大司
马严而秉法，诸军不可不慎。”于是六军肃然。定都洛
邑，休从驾幸邺，命休率从驾文武，迎家于平城。高祖
亲饯休于漳水之北。十八年，休寝疾，高祖幸其第，流
涕问疾，中使医药，相望于路。薨，赗帛三千匹。自薨至
殡，车驾三临。高祖至其门，改服裼衰，素弁加绖，皇太
子百官皆从行吊礼。及将葬，又赠布帛二千匹，谥曰
“靖王。”诏假黄钺，加羽葆鼓吹，虎贲班剑六十三人，悉
准三老、《尉元》之仪。高祖亲送出郊，恸哭而返。诸王恩
礼莫比焉。世宗世配飨庙庭。长子安，幼年早卒。